কেন্দ্রীয় মানবসম্পদ উন্নয়ন মন্ত্রকের বিচারে ভারত সেরা বিশ্ববিদ্যালয়ের তালিকায় ১৬ নম্বরে রয়েছে কলকাতা বিশ্ববিদ্যালয়। কিন্তু দু’বছর ধরে সমাবর্তন করে উঠতে পারেনি ঐতিহ্যবাহী ওই শিক্ষা প্রতিষ্ঠান। স্থায়ী উপাচার্য, রেজিস্ট্রার ছাড়াই চলছে প্রশাসনিক কাজ।
কবে হবে বিশ্ববিদ্যালয়ের সমাবর্তন, জানেন না বিশ্ববিদ্যালয় কর্তৃপক্ষই! উপাচার্য আশুতোষ ঘোষ বলেন, ‘‘নানান সমস্যায় সমাবর্তন আটকে রয়েছে। চেষ্টা করছি, কিন্তু কবে হবে এখনও ঠিক করে ওঠা হয়নি।’’ কলকাতা বিশ্ববিদ্যালয়ের সমাবর্তন হওয়ার কথা ছিল ২০১৬ সালের ১৫ ডিসেম্বর। কিন্তু সেই সময় বিশ্ববিদ্যালয়ে ন্যাকের পরিদর্শন ছিল। তারপর কর্তৃপক্ষ ঠিক করেন ২৪ জানুয়ারি বিশ্ববিদ্যালয়ের প্রতিষ্ঠা দিবসে সমাবর্তন সেরে ফেলা হবে। কিন্তু ওই সময় ছাত্রভোট থাকায় তা-ও সম্ভব হয়নি। ফের ঠিক হয় মার্চের মাঝামাঝিই আয়োজন হবে সমাবর্তনের। কিন্তু মার্চ পেরিয়ে গেলেও দিনক্ষণই ঠিক করে উঠতে পারেনি কর্তৃপক্ষ।
সমাবর্তন না হওয়ায় ২০১৫ এবং ২০১৬ সালের বিশ্ববিদ্যালয় থেকে পাশ করা ছাত্রছাত্রীরা সার্টিফিকেট পাননি। কিন্তু কেন এমন পরিস্থিতি? আশুতোষ বলেন, ‘‘সমাবর্তন অনেক বড় অনুষ্ঠান, কারা কারা শংসাপত্র পাবেন, কারা আমন্ত্রিত থাকবেন সব ঠিক করা সময়সাপেক্ষ ব্যাপার।’’ তবে কেন আগে থেকেই পরিকল্পনা নেওয়া হয়নি? এর কোনও নির্দিষ্ট উত্তর নেই। তবে বিশ্ববিদ্যালয় সূত্রের খবর, স্থায়ী রেজিস্ট্রার এবং উপাচার্য না-থাকায় সিদ্ধান্ত নেওয়ার বিষয়ে দীর্ঘসূত্রিতায় ভুগছে বিশ্ববিদ্যালয়।
গত ১৮ মাস ধরে অস্থায়ী রেজিস্ট্রারের দায়িত্বে ছিলেন সোমা বন্দ্যোপাধ্যায়। গত ৭ মার্চ তাঁর মেয়াদ ফুরিয়েছে। সূত্রের খবর, স্থায়ী উপাচার্য নিয়োগে ইউজিসি চেয়ারম্যান বেদপ্রকাশ, অর্থনীতিবিদ অভিরূপ সরকার, ইন্ডিয়ান অ্যাসোসিয়েশন ফর দ্য কাল্টিভেশন অফ সায়েন্সের অধিকর্তা শান্তনু ভট্টাচার্যকে নিয়ে সার্চ কমিটি তৈরি হলেও কাজ এগোয়নি। আগামী ১৫ এপ্রিল ফুরোচ্ছে উপাচার্য পদে আশুতোষের মেয়াদও। ফলে অস্থায়িত্বের দোলাচলে বড় কোনও সিদ্ধান্ত নিতে আটকে যাচ্ছেন কর্তৃপক্ষ। অস্থায়ী পদ দিয়ে এত বড় বিশ্ববিদ্যালয় পরিচালনার ফলে ন্যাকের প্রতিনিধিরা ক্ষোভও প্রকাশ করেছিলেন। তার পরেও অবস্থার পরিবর্তন নেই। কবে মিটবে সমস্যা? উপাচার্য জানান, জানা নেই।